„კომპიუტერული გრაფიკით აქ ვერ იცხოვრებ“
2019-06-27 19:00 (Asia/Dubai)
27 ივნისს, 19:00 საათზე, ილიაუნის B201 აუდიტორიაში ილიას სახელმწიფო უნივერსიტეტის სამრეწველო ინოვაციების ლაბორატორიისა (Fablab iliauni) და Highway VFX-ის ორგანიზებით გაიმართება ღონისძიება კომპიუტერული გრაფიკის ინდუსტრიასა და პერსპექტივებზე, რაც დაკავშირებულია მსოფლიოს ერთ-ერთ წამყვან ტექნოლოგიურ და შემოქმედებით ინდუსტრიასთან.
სპიკერები:
ლევან ლაფაჩი – Highway VFX-ის თანადამფუძნებელი და ანიმაციის სუპერვაიზერი;
ლუკა ჯღარკავა – Highway VFX-ის თანადამფუძნებელი და ვიზუალური ეფექტების სუპერვაიზერი;
ირაკლი ღარიბაშვილი – Highway VFX-ის თანადამფუძნებელი და არტდირექტორი.
ღონისძიების ფარგლებში კომპანია Higway VFX-ის წარმომადგენლები ისაუბრებენ

საქართველოში კომპიუტერული გრაფიკის ინდუსტრიასა და პერსპექტივების არსებობაზე ამ მიმართულებით;
კომპიუტერული გრაფიკის გამოყენების მნიშვნელობაზე ისეთ ინდუსტრიებში, როგორებიცაა: ფილმები, რეკლამები, თამაშები, მედიცინა, ინჟინერია და მრავალი სხვა;
საქართველოში არსებული ანიმაციური და ვიზუალური ეფექტების სტუდია Highway VFX -ის რეალურ ქეისებზე, როგორც ლოკალური, ისე გლობალური ბაზრისთვის;
მსოფლიო სარეკლამო, კინო და თამაშების ინდუსტრიაზე როგორც ქართული, ასევე გლობალური პერსპექტივით.

Highway VFX-ის ანიმაციებით და ვიზუალური ეფექტებით დახუნძლული რამდენიმე ნამუშევარი შეგიძლიათ იხილოთ მოცემულ ბმულებზე:
Transformers – LeaderBet – “win your dream car” campaign.
https://vimeo.com/275248722
https://vimeo.com/275249449
https://vimeo.com/275564935
Nissan kicks – The intelligent SUV
https://vimeo.com/334382982
Toggolino TV bumpers
https://vimeo.com/281584412
Ragnar – Royal Viking beer with Dolph Lundgren
https://vimeo.com/331543567
Highway VFX სტუდიის საქმიანობასა და გუნდს შეგიძლიათ გაეცნოთ მათ ვებგვერდზე: www.highwayvfx.com
ღონისძიებაში მონაწილეობის მისაღებად შეავსეთ მარტივი სააპლიკაციო ფორმა მოცემულ ლინკზე: https://bit.ly/2ZzwXq3
დრო: 27 ივნისი, 19:00 საათი
ადგილმდებარეობა: B201 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი

საჯარო ლექცია „მდგრადი განვითარების მიზნები – როგორ დავიწყოთ კარიერა გაეროში“
2019-06-26 18:00
26 ივნისს, 18:00 საათზე, ილიას სახელმწიფო უნივერსიტეტისა და სან დიეგოს სახელმწიფო უნივერსიტეტის ტექნოლოგიების კორპუსში ილიაუნის ბიზნესის სკოლის ოთხივე კურსის დაინტერესებულ სტუდენტებს ვიწვევთ გაეროს ეკონომიკურ და სოციალურ საქმეთა დეპარტამენტის პროექტების დირექტორის, ნამსუკ კიმის საჯარო ლექციაზე: „მდგრადი განვითარების მიზნები – როგორ დავიწყოთ კარიერა გაეროში“.
მომხსენებლის შესახებ
ნამსუკ კიმის კვლევები ეხება ისეთ თემებს, როგორებიცაა: საერთაშორისო განვითარების საკითხები, მდგრადი განვითარების მიზნები, ნაკლებად განვითარებული ქვეყნები, უთანასწორება, ვაჭრობა, კონფლიქტი და სანქციები. ნამსუკ კიმიფლობსSeoul National University-ის ეკონომიკის ბაკალავრისა და მაგისტრის ხარისხს, ასევე University of Maryland-ის ეკონომიკის დოქტორის ხარისხს.
შეხვედრაზე დასწრების მსურველებმა 26 ივნისის 12:00 საათამდე უნდა გაიარონ ელექტრონული რეგისტრაცია: https://forms.gle/DJSKUWpCbhfw7hBx5
*პროგრამის „სახელმწიფო სტიპენდიები სტუდენტებს“ ფარგლებში არსებულ კონკურსში ამ საჯარო ლექციაში მონაწილეობა შეფასდება 1%-ით.
შეგახსენებთ, რომ სასტიპენდიო კონკურსის მონაწილეებმა ელექტრონული რეგისტრაციის გარდა უნდა გაიარონ რეგისტრაცია შეხვედრის დაწყებისას და დასრულებისას, რისთვისაც საჭიროა პირადობის დამადასტურებელი მოწმობა.

სტიპენდიის კონკურსში მონაწილეთათვის რეგისტრაციის დაწყების დრო: 17:45 საათი
დრო: 26 ივნისი, 18:00 საათი
სამუშაო ენა: ინგლისური
ადგილმდებარეობა: ილიას სახელმწიფო უნივერსიტეტისა და სან დიეგოს სახელმწიფო უნივერსიტეტის ტექნოლოგიების კორპუსი (ქ. ჩოლოყაშვილის გამზ. №3/5), ილიას სახელმწიფო უნივერსიტეტი

შეხვედრა თემაზე: „სადოქტორო განათლების ინტერდისციპლინარული მიდგომები. ევროპა ტოქსინების გარეშე: ფტალატების გავლენის ანალიზი“
2019-06-26 12:00
26-28 ივნისს, 12:00 საათზე, ილიაუნის E207 აუდიტორიაში ილიას სახელმწიფო უნივერსიტეტის ბიზნესის კვლევების ცენტრი გიწვევთ ფართომაშტაბიან საშუამავლო ღონისძიებაზე „სადოქტორო განათლების ინტერდისციპლინარული მიდგომები. ევროპა ტოქსინების გარეშე: ფტალატების გავლენის ანალიზი“.
საშუამავლო ღონისძიების მიზანია განიხილოს ფტალატების გავლენა ადამანის ცხოვრებაზე სხვადასხვა დისციპლინის ჭრილში. ღონისძიება საფუძვლად დაედება ევროკავშირის კვლევისა და ინოვაციის ჩარჩო პროგრამის „ჰორიზონტი 2020“ სამუშაო პროგრამისათვის „ინოვაციური ტრენინგ ქსელისთვის“ საპროექტო წინადადებების მომზადებას ევროპელ პარტნიორებთან ერთად.
ღონისძიებაში მონაწილეობა შეუძლიათ დაინტერესებულ პირებს სხვადასხვა სექტორიდან: უნივერსიტეტი, კვლევითი ინსტიტუტი, კერძო და საჯარო სექტორი. ღონისძიების მასალები გამოქვეყნდება ვებ გვერდზე. მონაწილეობა შესაძლებელია ზეპირი და წერილობითი მოხსენებით ან სხვადასხვა თემატურ დისკუსიებში მონაწილეობით.
დამატებითი ინფორმაციისთვის ეწვიეთ საშუამავლო ღონისძიების ვებგვერდს: http://horizon2020.iliauni.edu.ge/
დრო: 26-28 ივნისი, 12:00 საათი
ადგილმდებარეობა: E207 აუდიტორია (ქ. ჩოლოყაშვილის გამზ. N3/5), ილიას სახელმწიფო უნივერსიტეტი

საჯარო ლექცია „კოლაფსის კრებულები: ფარაჯანოვის აფექტური სამყარო და საბჭოთა იმპერიის დაცემა“
2019-06-25 18:00
25 ივნისს, 18:00 საათზე, ილიას სახელმწიფო უნივერსიტეტის G106 აუდიტორიაში სამხრეთ კავკასიის კვლევის ამერიკული ინსტიტუტის (არისკი) საქართველოს ფილიალი გიწვევთ არისკის მკვლევრის, დოქტორ ლეა ფელდმანის (ჩიკაგოს უნივერსიტეტი) საჯარო ლექციაზე „კოლაფსის კრებულები: ფარაჯანოვის აფექტური სამყარო დასაბჭოთა იმპერიის დაცემა“.
მომხსენებლის შესახებ
ლეა ფელდმანი ჩიკაგოს უნივერსიტეტის შედარებითი ლიტერატურის ასოცირებული პროფესორია. მისი კვლევა ეხება პოეტიკასა და პოლიტიკას ლიტერატურასა და კულტურაში. მისი წიგნი „ევრაზიის მიჯნაზე: ორიენტალიზმი და რევოლუციური ესთეტიკა კავკასიაში“ (Cornell UP, 2018) განიხილავს, როგორ ფორმირდებოდა რევოლუციური ევრაზიის იდეა ორიენტალისტურ და ანტიიმპერიულ დისკურსებში რუსულ და აზერბაიჯანულ პოეზიასა და პროზაში. ლეა ფელდმანი მუშაობს ცენტრალურ აზიასა და კავკასიაში ბოლო პერიოდის საბჭოთა კინოსა და ხელოვნებაში აფექტის კვლევაზე და გლობალურ ახალ მემარჯვენეობაზე პოსტსაბჭოთა აღმოსავლეთ ევროპას და ევრაზიაში.
***
არისკი, ამერიკული დამოუკიდებელი კვლევითი ცენტრი, ხელს უწყობს სომხეთის, აზერბაიჯანისა და საქართველოს კვლევას როგორც ამერიკაში, ასევე სამხრეთ კავკასიაში. არისკი თავისუფალია ყველა სახის, რასობრივი, ეთნიკური კუთვნილების, რელიგიური, სექსუალური, ფიზიკური, მენტალური თუ სხვა დისკრიმინაციისგან.

დრო: 25 ივნისი, 18:00 საათი
ადგილმდებარეობა: G106 აუდიტორია (გ. წერეთლის ქ. N1), ილიას სახელმწიფო უნივერსიტეტი
დასწრება თავისუფალია.

INTERNS’ DAY „პეპსიკოში“
2019-06-25 17:00
კვებისა და სასმელების მწარმოებელი საერთაშორისო კომპანია „პეპსიკო“ გიწვევთ შეხვედრაზე INTERNS’ DAY, რომელიც გაიმართება სპეციალურად თქვენთვის, რათა დაგეგმოთ თქვენი კარიერა 2019 წლის საუკეთესო დამსაქმებელ კომპანიაში საქართველოსა და ევროპაში.
შეხვედრაზე გაიცნობთ კომპანიის ლიდერთა გუნდის წარმომადგენლებს, რომლებიც ისაუბრებენ „პეპსიკოს“ ბიზნესის, ღირებულებებისა და კორპორატიული კულტურის შესახებ, რაც 50 წელზე მეტია განაპირობებს კომპანიის ლიდერულ პოზიციებს FMCG სექტორში საერთაშორისო ბაზარზე.
ასევე გაეცნობით მიმდინარე სტაჟირების პროგრამებს და შეძლებთ იქვე შეავსოთ განაცხადი თქვენთვის საინტერესო პროგრამაზე.
შეხვედრის ბოლოს კი დააგემოვნებთ კომპანიის უგემრიელეს პროდუქციას სნეკების, წვენების, რძის ნაწარმისა და გაზირებული სასმელების კატეგორიიდან.
შეხვედრაზე დასწრება შეუძლიათ

ბიზნესის ადმინისტრირებისა და საკვები პროდუქტების ტექნოლოგიების მიმართულების

ბაკალავრიატის III და დამამთავრებელი კურსის სტუდენტებს;

მაგისტრატურის სტუდენტებს;

კურსდამთავრებულებს.

ღონისძიებაზე დასასწრებად საჭირო წინასწარი რეგისტრაცია შეგიძლიათ გაიაროთ ბმულზე.
რეგისტრირებული სტუდენტები მიბრძანდით 25 ივნისს, 17:00 საათზე სასტუმრო Best Western-ის I სართულზე (მის.: აფაქიძის ქ. N11).

დრო: 25 ივნისი, სამშაბათი, 17:00 საათი.
ადგილმდებარეობა: სასტუმრო Best Western, I სართული (იხილეთ რუკა).

შეხვედრა პროექტების მართვის უპირატესობების შესახებ
2019-06-24 19:00
24 ივნისს, 19:00 საათზე, ილიას სახელმწიფო უნივერსიტეტის E 207 აუდიტორიაში გაიმართება შეხვედრა პროექტების მართვის უპირატესობებისა და პროექტების მენეჯერების მოთხოვნასთან დაკავშირებით ბაზარზე არსებული მდგომარეობის შესახებ.
ღონისძიება გაიმართება პრეზენტაციის ფორმატში.
მომხსენებლები:
თამთა ბასილაია – ჯორჯ ვაშინგტონის უნივერსიტეტის მაგისტრი პროექტების მართვაში (2014 წ.), PMP სერტიფიკატის მფლობელი, PMI-ის (პროექტების მართვის ინსტიტუტის) საქართველოს წარმომადგენლობის წევრი;
დავით კიკვიძე – ჯორჯ ვაშინგტონის უნივერსიტეტის მაგისტრი პროექტების მართვაში, PMI-ის (პროექტების მართვის ინსტიტუტი) საქართველოს წარმომადგენლობის წევრი, ილიას სახელმწიფო უნივერსიტეტის მოწვეული ლექტორი, სამშენებლო კომპანიის „მეტტა“ პროექტების მენეჯერი, კომპანიის Hrlab დამფუძნებელი;
ბექა ჭულუხაძე – პროექტების მართვის ინსტიტუტის (PMI) საქართველოს წარმომადგენლობის ჩართულობისა და მოხალისეობის მიმართულების დირექტორი; ჯორჯ ვაშინგტონის უნივერსიტეტის ბიზნესის სკოლის მაგისტრი, PMP სერტიფიკატის მფლობელი, „თიბისი ლიზინგის“ საოპერაციო დეპარტამენტისა და პროექტების მართვის ოფისის ხელმძღვანელი.

დრო: 24 ივნისი, ხუთშაბათი, 19:00 საათი
ადგილმდებარეობა: E207 აუდიტორია (ქ. ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

კონფერენცია „საქართველოს დემოკრატიული რესპუბლიკა (1918-1921): ფორმისა და შინაარსის ძიებაში. ნაწილი II“
2019-06-24 14:19
29 ივნისს, 13:30 საათზე, ილიას სახელმწიფო უნივერსიტეტის A 101 აუდიტორიაში სოციალური და კულტურის კვლევების ინსტიტუტის ორგანიზებით გაიმართება კონფერენცია „საქართველოს დემოკრატიული რესპუბლიკა (1918-1921): ფორმისა და შინაარსის ძიებაში. ნაწილი II“.
კონფერენციის მიზანია, წინ წამოწიოს საქართველოს დემოკრატიულ რესპუბლიკასთან დაკავშირებული დღემდე ნაკლებად გამოკვლეული თემები ან/და კრიტიკულად გადასინჯოს და თეორიულად გამდიდრებული მსჯელობით გააანალიზოს შედარებით ნაცნობი საკითხები: როგორ წარმოისახება პირველი რესპუბლიკა დღევანდელ მეხსიერებაში და როგორ წარმოისახავდნენ რესპუბლიკას მისი მესაჭეები თუ რესპუბლიკის დროინდელი ხელოვანები და მეცნიერები?
კონფერენციის დასასრულსაც, საჯარო დისკუსიაზე, ქალთა საკითხის მაგალითზე კიდევ ერთხელ დაისმება შემდეგი შეკითხვა: როგორ უნდა ვიმსჯელოთ პირველ რესპუბლიკაზე ისე, რომ, ერთი მხრივ, არ უგულებელვყოთ მისი ინსტიტუციებისა თუ პროექტების მომდინარეობა რესპუბლიკამდელი პერიოდიდან, მეორე მხრივ კი, ნათლად გამოჩნდეს, რესპუბლიკიდან საბჭოთა საქართველოზე გადასვლისას სად იკვეთება წყვეტები და სად – განგრძობითობა? და რას გვეუბნება ჩვენ მიერ დასმული თემატური, თეორიული, ქრონოლოგიური აქცენტები ჩვენსავე დღევანდელ მდგომარეობასა და იდეოლოგიურ პოზიციებზე?
კონფერენცია ინსტიტუტის პროექტის ნაწილია, რომელიც უკვე მეორე წელია დარგთაშორის ჭრილში დღემდე დომინანტური ისტორიოგრაფიული და პოლიტოლოგიური პრიზმის მიღმა იკვლევს პირველი რესპუბლიკისთვის ფუნდამენტურ პოლიტიკურ, კულტურულ თუ სოციალურ-ეკონომიკურ ასპექტებს.
დრო: 29 ივნისი, 13:30 საათი
ადგილმდებარეობა: ილიას სახელმწიფო უნივერსიტეტის A 101 აუდიტორია (ი. ჭავჭავაძის გამზ. N32)
სამუშაო ენები: ქართული, ინგლისური
დასწრება თავისუფალია.
2019 წელი

პროფესორ ანდრეა პეტროსელის საჯარო ლექცია „წვიმის მოდელირება მცირე ზომის ხეობების შემთხვევაში“
2019-06-24 14:00
24 ივნისს, 14:00 საათზე, ილიას სახელმწიფო უნივერსიტეტისა და სან დიეგოს სახელმწიფო უნივერსიტეტის ტექნოლოგიების კორპუსში გაიმართება ტუსკიის უნივერსიტეტის (იტალია) ასოცირებული პროფესორის ანდრეა პეტროსელის საჯარო ლექცია თემაზე: „წვიმის მოდელირება მცირე ზომის ხეობების შემთხვევაში“.
მომხსენებლის შესახებ
ანდრეა პეტროსელი ტუსკიის უნივერსიტეტის ეკონომიკისა და მეწარმეობის ფაკულტეტის ჰიდრავლიკისა და წყალგამყოფის მართვის მიმართულების ასოცირებული პროფესორია. მას მიჰყავს წყლის ინჟინერიისა და ჰიდროლოგიური მოდელირების კურსები აგრომეტყევეობის სკოლის საბაკალავრო და სამაგისტრო საფეხურებზე, ასევე ჰიდრავლიკური მოდელირების კურსი მექანიკის ინჟინერიის სკოლის სამაგისტრო საფეხურზე.
პროფესორი ანდრეა პეტროსელი რამდენიმე საერთაშორისო პროგრამის ფარგლებში ჰიდრავლიკის მიმართულებას ხელმძღვანელობს და თანამშრომლობს როგორც ტუსკიის უნივერსიტეტის, ისე სხვა უნივერსიტეტების კვლევით ჯგუფებთან. განსაკუთრებით აღსანიშნავია იტალიის, გაეროს სურსათისა და სოფლის მეურნეობის ორგანიზაციისა და ნეპალის ერთობლივი პროექტი „ზეთისხილის წარმოების ხელშეწყობა ნეპალში“.
სემინარი ორ ნაწილს მოიცავს:

თეორიული ნაწილი: წვიმის მოდელირება: The Width Function Based Instantaneous Unit Hydrograph (WFIUH) Model;

პრაქტიკული ნაწილი: EBA4SUB – Event Based Approach for Small and Ungauged Basins.

სამუშაო ენა: ინგლისური
დრო: 24 ივნისი, 14:00 საათი
ადგილმდებარეობა: ტექნოლოგიური კორპუსი, 1-ლი სართული, საკონფერენციო დარბაზი (ქ. ჩოლოყაშვილის გამზ. №3/5), ილიას სახელმწიფო უნივერსიტეტი
დასწრება თავისუფალია.

საკონტაქტო ინფორმაცია

☏ (+995 32) 2 22 00 09 (180)
✉ bte@iliauni.edu.ge
➳ ოთახები:E302 E 305, E303, E405, E403
ქ. ჩოლოყაშვილის გამზ. N3/5

ზაფხულის სკოლა „მშვიდობა და უსაფრთხოება სამხრეთ კავკასიაში“
2019-06-24 11:29
2019 წლის პირველიდან 26 ივლისის ჩათვლით, 10:00-15:30 საათამდე, ილიას სახელმწიფო უნივერსიტეტისა და საერთაშორისო განათლების ამერიკული საბჭოების ორგანიზებით გაიმართება ზაფხულის სკოლა „მშვიდობა და უსაფრთხოება სამხრეთ კავკასიაში“.
სკოლა შედგება ორი კურსისგან. პირველი ეხება გეოპოლიტიკას, კონფლიქტებსა და განვითარებას სამხრეთ კავკასიაში. ამ კურსის ფარგლებში სკოლის მონაწილენი შეისწავლიან რუსეთის იმპერიული პოლიტიკასა და საბჭოთა გავლენებს რეგიონში; რელიგიური, ეთნიკური და ეროვნული უსაფრთხოების საკითხებს, დემოკრატიზაციის გავლენებს ნატოსა და ევროკავშირში ინტეგრაციაზე, ასევე ენერგორესურსების მნიშვნელობას ეკონომიკური და გეოპოლიტიკური თვალსაზრისით. მეორე კურსის, რომელიც ეხება საზოგადოებასა და ენას სამხრეთ კავკასიაში, მიზანია ვიცოდეთ იდენტობის, რელიგიის, გენდერისა და ენობრივი გარემოს ევოლუციის საკითხები.
ზაფხულის სკოლაში მონაწილეობას მიიღებენ როგორც ამერიკელი, ისე ქართველი სტუდენტები და პროფესორები.
ზაფხულის სკოლაში მონაწილეობისათვის ილიას სახელმწიფო უნივერსიტეტის სტუდენტებმა უნდა შეავსონ სააპლიკაციო ფორმა – https://bit.ly/2ZLggrN
სააპლიკაციო ფორმის შევსების ბოლო ვადაა: 29 ივნისი, 18:00 საათი

საჯარო ლექცია: „პრივატულობა, პოლიტიკური აგენტობა და თვით-ის კონსტრუქციები დისიდენტთა ტექსტებში“
2019-06-21 19:00
25 ივნისს, 19:00 საათზე, ილიას სახელმწიფო უნივერსიტეტის A101 აუდიტორიაში გაიმართება პროფ. მირია ლეკეს (ბოხუმი, გერმანია) საჯარო ლექცია: „პრივატულობა, პოლიტიკური აგენტობა და თვით-ის კონსტრუქციები დისიდენტთა ტექსტებში (სოლჟენიცინი, ვატი, ბირმანი)“.
მომხსენებელი განიხილავს იმ ლიტერატურულ ხერხებს, რომელთაც ცენტრალური და აღმოსავლეთ ევროპის სხვადასხვა სოციალისტური ქვეყნის დისიდენტები მიმართავდნენ თავიანთი თვით-ის კონსტრუირებისათვის, სახელმწიფო ორგანოების მხრიდან ზედამხედველობის პრაქტიკების გათვალისწინებით.
მომხსენებლის შესახებ
ბოხუმის რურის უნივერსიტეტის (გერმანია) პროფესორი მირია ლეკე 2019 წლის აპრილიდან ივლისის ჩათვლით ალექსანდერ ფონ ჰუმბოლდტის ფონდის მხარდაჭერით სოციალური და კულტურის კვლევების ინსტიტუტის სტუმარია (სამეცნიერო მასპინძელი: ლუკა ნახუცრიშვილი). სლავისტი მირია ლეკე უმთავრესად იკვლევს პოლონურ და რუსულ ლიტერატურას. თბილისში მუშაობს პროექტზე, რომელიც იკვლევს, თუ როგორ განვითარდა და გაეყარა ერთმანეთს საბჭოთა კავშირის დაშლის შემდეგ სხვადასხვა საბჭოთა ეროვნული ლიტერატურა. ლეკეს ერთ-ერთი საკვანძო საკვლევი შეკითხვაა, რა გავლენას ახდენს მოძმე ხალხთა მრავალენოვან ლიტერატურად მოაზრებული საბჭოთა ლიტერატურის გაგება და პრაქტიკა ახალი, პოსტსაბჭოთა ლიტერატურული ლანდშაფტის ჩამოყალიბებაზე.

სამუშაო ენა: ინგლისური
დრო: 25 ივნისი, 19:00 საათი
ადგილმდებარეობა: აუდიტორია A 101 (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

პანელური დისკუსია „მეხსიერება, მშვიდობა და კონფლიქტი პოსტსაბჭოთა სივრცეში“
2019-06-21 18:30
21 ივნისს, 18:30 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება საჯარო პანელური დისკუსია „მეხსიერება, მშვიდობა და კონფლიქტი პოსტსაბჭოთა სივრცეში“.
დისკუსიას მართავს ბერნის უნივერსიტეტი ილიას სახელმწიფო უნივერსიტეტთან თანამშრომლობით პროექტის „წარსულის გახსენება ამჟამინდელ კონფლიქტებში: სამოქალაქო საზოგადოება და სადავო ისტორია (1991-2017)“ ფარგლებში. პროექტს აფინანსებს შვეიცარიის სახელმწიფო სამეცნიერო ფონდი.
პანელის მომხსენებლები:
კარმენ შაიდე (Carmen Scheide), ბერნის უნივერსიტეტი, შვეიცარია;
უილეამ ბლეკერი (Uilleam Blacker), University College UCL, გაერთიანებული სამეფო;
ნატალია მირიმანოვა (Natalia Mirimanova), დამოუკიდებელი მკვლევარი, ბელგია.
დისკუსიის მოდერატორია პროფ. ოლივერ რაისნერი, ილიას სახელმწიფო უნივერსიტეტი, საქართველო.
ღონისძიების შემდეგ გაიმართება მიღება.
სამუშაო ენა: ინგლისური
დრო: 21 ივნისი, 18:30 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზირი N32), ილიას სახელმწიფო უნივერსიტეტი
დასწრება თავისუფალია.

„შავი სარკის“ ერთი სერიის ჩვენება და დისკუსია
2019-06-21 18:00
21 ივნისს, 18:00 საათზე, ილიას სახელმწიფო უნივერსიტეტის ადამიანის უფლებათა კინოკლუბი ადამიანის უფლებათა და საკონსტიტუციო სამართლის კლინიკასთან თანამშრომლობით ილიაუნის სულხან-საბა ორბელიანის სამკითხველო დარბაზის სამუშაო სივრცეში გახმაურებული სერიალის „შავი სარკე“ ერთ-ერთი ეპიზოდის – „მთელი შენი ამბავი“ ჩვენებასა და დისკუსიას გამართავს.
ილიაუნის ადამიანის უფლებათა კინოკლუბი სტუდენტების ინიციატივით შეიქმნა. მისი მიზანი სტუდენტებისთვის ადამიანის უფლებებთან დაკავშირებული აქტუალური საკითხების განსახილველად ალტერნატიული სივრცის შეთავაზებაა.
„სახელმწიფო სტიპენდიები სტუდენტებს“ პროგრამის ფარგლებში არსებულ კონკურსში ამ საჯარო დისკუსიაში მონაწილეობა შეფასდება 1%-ით.
მომხსენებელი – გიორგი მელაძე, ილიაუნის სამართლის სკოლის ასოცირებული პროფესორი, საკონსტიტუციო კვლევების ცენტრის ხელმძღვანელი
მოდერატორი – მარიამ გაბრიჩიძე, ილიაუნის სამართლის სკოლის მესამე კურსის სტუდენტი
„შავი სარკე“, გახმაურებული ბრიტანეული სერიალი, გვიყვება, როგორ შეცვალა ახალმა ტექნოლოგიებმა ჩვენი ცხოვრება. თითოეულ სერიაში ადამიანების კომპიუტერებზე, სმარტფონებსა თუ ტაბლეტებზე მიჯაჭვულობის ამბავია მოთხრობილი.
სწორედ ტექნოლოგიებია თანამედროვე ადამიანის შავი სარკე, რომელიც მთელს ჩვენს ცხოვრებას ირეკლავს და იმახსოვრებს.
სერიას „მთელი შენი ამბავი“ ალტერნატიულ რეალობაში გადავყავართ, რომელშიც ადამიანები სპეციალური მოწყობილობის დახმარებით თითოეულ მოქმედებას იწერენ და შეუძლიათ საკუთარი წარსული „გადაახვიონ”.
რა პრობლემები შეიძლება მოჰყვეს ამას?..
დრო: 21 ივნისი, 18:00 საათი
ადგილმდებარეობა: სულხან-საბა ორბელიანის სამკითხველო დარბაზის სამუშაო სივრცე (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

პროფესორ გიგა ზედანიას საჯარო ლექცია „თვითდახმარების მითი და თვითშემეცნების სიმართლე“
2019-06-21 16:00
21 ივნისს, 16:00 საათზე, ილიას სახელმწიფო უნივერსიტეტისა და სან დიეგოს სახელმწიფო უნივერსიტეტის ტექნოლოგიების კორპუსში ილიაუნის ბიზნესის სკოლის ოთხივე კურსის დაინტერესებულ სტუდენტებს ვიწვევთ ილიას სახელმწიფო უნივერსიტეტის რექტორის, პროფ. გიგა ზედანიას საჯარო ლექციაზე: „თვითდახმარების მითი და თვითშემეცნების სიმართლე“.
შეხვედრაზე დასწრების მსურველებმა 21 ივნისს, 12:00 საათამდე, უნდა გაიარონ ელექტრონული რეგისტრაცია: https://forms.gle/Rrn9UNaD99rw2xmU6
*პროგრამის „სახელმწიფო სტიპენდიები სტუდენტებს“ ფარგლებში არსებულ კონკურსში ამ საჯარო ლექციაში მონაწილეობა შეფასდება 1%-ით.
შეგახსენებთ, რომ სასტიპენდიო კონკურსის მონაწილეებმა ელექტრონული რეგისტრაციის გარდა უნდა გაიარონ რეგისტრაცია შეხვედრის დაწყებისას და დასრულებისას, რისთვისაც საჭიროა პირადობის დამადასტურებელი მოწმობა.
სტიპენდიის კონკურსში მონაწილეთათვის რეგისტრაციის დაწყების დრო: 15:50 საათი
დრო: 21 ივნისს, 16:00 საათი
ადგილმდებარეობა: ილიას სახელმწიფო უნივერსიტეტისა და სან დიეგოს სახელმწიფო უნივერსიტეტის ტექნოლოგიების კორპუსი (ქ. ჩოლოყაშვილის გამზ. №3/5), ილიას სახელმწიფო უნივერსიტეტი

ნიკოლას ვინდინ რეფნის ფილმის „დრაივი“ ჩვენება და დისკუსია
2019-06-20 20:00
20 ივნისს, 20:00 საათზე, ილიას სახელმწიფო უნივერსიტეტის A101 აუდიტორიაში სტუდენტური კინოკლუბი CinExpress წარმოგიდგენთ დანიელი რეჟისორის, ნიკოლას ვინდინ რეფნის ფილმს „დრაივი“.
მისტიკური ჰოლივუდის კასკადიორი სახიფათო როლების შესრულებითა და ღამღამობით ტაქსის მძღოლად მუშაობით ირჩენს თავს. ერთხელაც მეზობლის დახმარებას გადაწყვეტს, რითაც თავს საფრთხეში ჩაიგდებს.
ჩვენების შემდეგ გაიმართება დისკუსია.
რეჟისორი: ნიკოლას ვინდინ რეფნი
წელი 2011
ხანგრძლივობა: 1 საათი, 40 წუთი
გახმოვანება: ორიგინალი, ინგლისური სუბტიტრებით
დრო: 20 ივნისი, 20:00 საათი
ადგილმდებარეობა: A101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ილიაუნის 2018 წლის ლიტერატურული კონკურსის გამარჯვებული გამოვლინდა
2019-06-20 19:00
ილიაუნის ლიტერატურული კონკურსის წლევანდელი გამარჯვებული უნივერსიტეტის პროფესორებისა და სტუდენტებისაგან შემდგარმა ჟიურიმ გამოავლინა.
წელს პრემია უცხოური რომანის საუკეთესო ქართული თარგმანისათვის გაიცემოდა. ჟიურის უნდა აერჩია 2014-2018 წლებში გამოცემული საუკეთესო თარგმანი. წლევანდელი კონკურსი გამორჩეული იყო შესაფასებელი თარგმანების რაოდენობითა და ხარისხით. განსახილველად სულ ასამდე უცხოენოვანი რომანის ქართული თარგმანი შემოვიდა.
გამარჯვებული გახდა ლანა კალანდია, ესპანურიდან მარიო ვარგას ლიოსას ორი რომანის – „ქალაქი და ძაღლები“ და „ვაცის ნადიმი“ – თარგმნისათვის. რომანები გამომცემლობა „ინტელექტმა“ გამოსცა.
მარიო ვარგას ლიოსას სახელის ხელახალი პოპულარიზაცია ქართველ მკითხველთა შორის სწორედ ამ მთარგმნელს უკავშირდება. ლანა კალანდიამ ასევე თარგმნა მისი „ცუდი გოგოს ოინები“. ყველა ეს თარგმანი გამოირჩევა ორიგინალის ერთგულებით, ქართული ლექსიკისა და იდიომების ფლობით, უცხო რეალიების ქართველ მკითხველამდე მიტანის უნარით.
მსოფლიოში ცნობილი პერუელი მწერალი, ნობელის პრემიის ლაურეატი, მარიო ვარგას ლიოსა (დაბ. 1936 წ.) იმ დიდი თაობის წარმომადგენელია, რომელსაც 1960-იანი წლებიდან უკავშირდება ლათინური ამერიკის მწერლობის ბუმი. ამ ეტაპის დაწყების მაცნე მნიშვნელოვანწილად იყო ლიოსას პირველი რომანი „ქალაქი და ძაღლები“ (1963), რომელშიც დიდი ოსტატობითაა აღწერილი ავტორიტარული ინსტიტუციის ბუნება და ფუნქციონირების ფორმები. „ვაცის ნადიმი“ კი 2000 წელს გამოიცა და „დიქტატორის რომანის“ ჟანრის ერთ-ერთ ყველაზე თვალსაჩინო ნაწარმოებად ითვლება. რომანში სიღრმისეულად არის ნაჩვენები ძალადობაზე დაფუძნებული პოლიტიკური რეჟიმის ანატომია. ლიოსას რომანების სამოქალაქო პოზიცია და ანტიავტორიტარული სულისკვეთება ქართველი მკითხველისთვის განსაკუთრებით საინტერესოა. დიდი მწერალი საქართველოს 2019 წლის სექტემბერში ეწვევა და სტუდენტებთან შეხვედრაზე მას ილიას სახელმწიფო უნივერსიტეტშიც ელიან.
წლევანდელი ლიტერატურული კონკურსის გამარჯვებულის დაჯილდოება კი ილიაუნიში ხვალ, 20 ივნისს, 19:00 საათზე, წიგნის სახლ „ლიგამუსში“ გაიმართება.

დრო: 20 ივნისი, 19:00 საათი
ადგილმდებარეობა: წიგნის სახლი „ლიგამუსი“

სამეცნიერო კაფე: „მინდა პერპეტუმობილე გამოვიგონო“
2019-06-20 19:00
20 ივნისს, 19:00 საათზე, ვაკის მედიათეკაში ილიას სახელმწიფო უნივერსიტეტის პროფესორი მარიკა კაპანაძე წაიკითხავს საჯარო ლექციას „მინდა პერპეტუმობილე გამოვიგონო“.
თემის მოკლე აღწერა

მოხსენება შეეხება საბუნებისმეტყველო განათლებას საქართველოში, ახალ გამოწვევებს. მომხსნებელი ისაუბრებს საბუნებისმეტყველო საგნების მასწავლებლების განათლების შესახებ. განხილული იქნება შემდეგი საკითხები:
როგორ უნდა ვასწავლოთ საბუნებისმეტყველო მეცნიერებები ზოგადსაგანმანათლებლო სკოლაში, რათა ავამაღლოთ მოსწავლეთა მოტივაცია, ჩავრთოთ ისინი სასწავლო პროცესში და მივცეთ ზოგადი განათლება ამ მიმართულებით. განხილული იქნება კონკრეტული მაგალითები.
რა როლი აქვს უნივერსიტეტს მასწავლებელთა მომზადებასა და მათ პროფესიულ განვითარებაში.
მომხსენებლის შესახებ
მარიკა კაპანაძემ წარჩინებით დაამთავრა თბილისის სახელმწიფო უნივერსიტეტი ბიოფიზიკის სპეციალობით, სწავლა განაგრძო რუსეთის მეცნიერებათა აკადემიის ცილის ინსტიტუტის (პუშჩინო) ასპირანტურაში და დაიცვა დისერტაცია თემაზე: „ადამიანის პანკრეასის პოლიპეპტიდის მუტანტების სტაბილურობის შესწავლა“; 2004 წლიდან აქტიურად მუშაობს საბუნებისმეტყველო განათლების მიმართულებით. 2008 წლიდან ილიას სახელმწიფო უნივერსიტეტის პროფესორია. პედაგოგიურ საქმიანობასთან ერთად კოორდინირებას უწევს საბუნებისმეტყველო მეცნიერებების განათლების პროექტების დანერგვას საქართველოში. გაცვლითი პროექტების ფარგლებში კითხულობდა ლექციებს ევროპის უნივერსიტეტებში, მათ შორის – ბრემენის (გერმანია), ლიმერიკის (ირლანდია), ლინეუსისა (შვედეთი) და კლაგენფურტის (ავსტრია) უნივერსიტეტებში. რამდენიმე საერთაშორისო რეფერირებადი ჟურნალის რედკოლეგიის წევრია, თანამშრომლობს ევროპისა და ამერიკის ბევრ უნივერსიტეტთან, აწარმოებს ერთობლივ კვლევებს საბუნებისმეტყველო განათლების მიმართულებით.
დრო: 20 ივნისი, 19:00 საათი
ადგილმდებარეობა: ვაკის პარკი, მედიათეკა
დასწრება თავისუფალია.

საჯარო ლექცია „წარსულის მედიაცია: ისტორიული დიალოგი, სამართლიანობა და შერიგება“
2019-06-20 18:30
20 ივნისს, 18:30 საათზე, ილიას სახელმწიფო უნივერსიტეტის G106 აუდიტორიაში გაიმართება ქოლგეითის უნივერსიტეტის პროფ. ალექსანდრ კარნის საჯარო ლექცია თემაზე:„წარსულის მედიაცია: ისტორიული დიალოგი, სამართლიანობა და შერიგება“.
მომხსენებლის შესახებ
ალექსანდრ კარნი, ქოლგეითის უნივერსიტეტის (აშშ) ასოცირებული პროფესორი, ავტორია წიგნისა „წარსულის მედიაცია: ევროპის ჰოლოკოსტის კომისიები და ისტორიაზე უფლება“ (ვისკონსინის უნივერსიტეტი, 2009) და თანარედაქტორი (ელაზარ ბარკანთან ერთად) წიგნისა „შეცდომების სერიოზულად მიღება: ბოდიშის მოხდა და შერიგება“ (სტენფორდის უნივერსიტეტი, 2006). მისი სადოქტორო დისერტაცია შეისწავლის საკუთრების დაბრუნებასა და ნაციონალურ იდენტობას პოსტსაბჭოთა აღმოსავლეთ ევროპაში;მისი კვლევითი ინტერესებია: ისტორიის პოლიტიკა, ისტორიული კომისიები და ისტორიული შერიგება.
ღონისძიების მოდერატორია პროფესორი კარმენ შაიდე, ბერნის უნივერსიტეტი (შვეიცარია).
საჯარო ლექციას მართავს ბერნის უნივერსიტეტი ილიას სახელმწიფო უნივერსიტეტთან თანამშრომლობით პროექტის „წარსულის გახსენება ამჟამინდელ კონფლიქტებში: სამოქალაქო საზოგადოება და სადავო ისტორია (1991-2017)“ ფარგლებში.პროექტს აფინანსებს შვეიცარიის სახელმწიფო სამეცნიერო ფონდი.
ლექციის შემდეგ გაიმართება მიღება.

სამუშაო ენა: ინგლისური
დრო: 20 ივნისი, 18:30 საათი
ადგილმდებარეობა: ილიას სახელმწიფო უნივერსიტეტის G106 აუდიტორია (გ. წერეთლის ქ. N1)
დასწრება თავისუფალია.

მოკლე სადოქტორო კურსი „სტატისტიკა და მონაცემების ანალიზი“ – 9-10 ივლისი
2019-06-20 11:37
მოკლე სადოქტორო კურსი „სტატისტიკა და მონაცემების ანალიზი“ – 9-10 ივლისი
აღწერა:
კურსის მიზანია მონაცემთა მეცნიერების სხვადასხვა ასპექტთან გაცნობა, დაწყებული მონაცემთა ვიზუალიზაციიდან და კარგად დამკვიდრებული სტატისტიკური მეთოდებიდან (ერთგანზომილებიანი ანალიზი, მრავალგანზომილებიანი მეთოდები) დამთავრებული მონაცემთა მოპოვებით და მათი მანქანებზე შესწავლით. სტუდენტები თითოეულ თემაზე გაეცნობიან ძირითად ცნებებს, ნაჩვენები იქნება სხვადასხვა ინსტრუმენტის მეშვეობით ანალიზის ჩატარების მაგალითები, ასევე მიეწოდებათ ინფორმაცია დამატებითი სასწავლო მასალების შესახებ.
კურსი მოიცავს ოთხ ინდივიდუალურ ნაწილს, რომლებიც ერთმანეთისგან დამოუკიდებელია. შესაბამისად შესაძლებელია მხოლოდ არჩეულ ნაწილ(ებ)ზე რეგისტრაცია და მათზე დასწრება.
მოკლე კურსის გავლის შემდეგ სტუდენტებს (ა) ექნებათ ცოდნა აღნიშნული თემების ძირითად საფუძვლებში, (ბ) შეძლებენ მარტივი ანალიზის დამოუკიდებლად განხორციელებასა და, (გ) სურვილის შემთხვევაში, მიღებული ცოდნის გაღრმავებას დამატებითი მასალების მეშვეობით.
შინაარსი:
1) მონაცემთა ვიზუალიზაცია
→ ივლისი 9, 10:00 – 13:00, H104
A კურსის შესავალი და მიზნები (15 წუთი)
B ცხრილის მონაცემებთან მუშაობა: Excel და Comma Separate Values (CSV) ფაილები (15 წუთი)
C პირველი მაგალითი: მონაცემთა წერტილოვანი გრაფიკი (scatter plots) (1 საათი და 30 წუთი)
– ამოცანის გაცნობა: დიფერენციალური გამოსახულებები გენებში (ბიოლოგია)
– ცხრილის მონაცემებიდან გრაფიკებამდე: როგორ მოვათავსოთ სხვადასხვა ინფორმაცია ერთ გრაფიკში
– მონაცემთა წერტილოვანი გრაფიკების აგება
D მეორე მაგალითი: სწორხაზოვანი გრაფიკები (30 minutes) – ამოცანის გაცნობა: Apples გაყიდველი წლის განმავლობაში (ვაჭრობა)
– სწორხაზოვანი გრაფიკების აგება
E პროგრამული საშუალებები, დამატებითი მასალა, კითხვები (30 წუთი)
2) ერთგანზომილებიანი ანალიზი
→ ივლისი 9, 14:00 – 17:00, H104
A სტატისტიკური მნიშვნელობა (30 წუთი)
B T-ტესტი: დაშვებები და მნიშვნელობები (30 წუთი)
C მაგალითი: ერთჯერადი t-ტესტი (30 წუთი)
D მრავალჯერადი t-ტესტი და p-მნიშვნელობის შესწორება (1 საათი)
– წინა მაგალითის განზოგადება მრავალჯერადი ტესტებისთვის – მრავალჯერად ტესტირებასთან დაკავშირებული პრობლემა: ცრუ დადებითი შედეგები
– ბონფერონის შესწორება
– შეცდომის პოვნის სისწრაფე
E პროგრამული საშუალებები, დამატებითი მასალა, კითხვები (30 წუთი)
3) მრავალჯერადი ანალიზი
→ ივლისი 10, 10:00 – 13:00, H104
A წრფივი რეგრესია, ერთგანზომილებიანი (30 წუთი)
B წრფივი რეგრესია, მრავალგანზომილებიანი (30 წუთი)
C მაგალითის ანალიზი (30 წუთი)
D განზოგადება: განზოგადებული წრფივი მოდელი (1 საათი) – ლოგისტიკის რეგრესია
E პროგრამული საშუალებები, დამატებითი მასალა, კითხვები (30 წუთი)
4) მონაცემთა მოპოვება და მანქანებზე შესწავლა
→ ივლისი 10, 14:00 – 17:00, H104
A შესავალი: სტატისტიკიდან მანქანებზე შესწავლამდე და ხელოვნური ინტელექტი (30 წუთი)
B მანქანებზე შესწავლის მეთოდის პირველი მაგალითი: გადაწყვეტილების ხეები (45 წუთი)
C მანქანებზე შესწავლის მეთოდის მეორე მაგალითი: ნეიტრალური ქსელები (45 წუთი)
D პრაქტიკული მაგალითი: Iris და ციფრულ მონაცემთა კრებული
E პროგრამული საშუალებები, დამატებითი მასალა, კითხვები (30 წუთი)
ლექტორები: პროფ. ვინჩენცო ლაგანი (საბუნებისმეტყველო მეცნიერებისა და მედიცინის ფაკულტეტი, ბიოინფორმატიკის მიმართულება), პროფ. ერეკლე მაღრაძე (ბიზნესის, ტექნოლოგიისა და განათლების ფაკულტეტი, კომპიუტერული ინჟინერიის მიმართულება)
სამუშაო ენა: ინგლისური
თარიღები და დროები:
ნაწილი 1 – 9 ივლისი, 10:00-დან 13:00 საათამდე ნაწილი 2 – 9 ივლისი, 14:00-დან 17:00 საათამდე ნაწილი 3 – 10 ივლისი, 10:00-დან 13:00 საათამდე ნაწილი 4 –10 ივლისი, 14:00-დან 17:00 საათამდე
ადგილი: ილიას სახელმწიფო უნივერსიტეტი, H კორპუსი, აუდიტორია H104
რეგისტრაცია: კურსის თითოეული ნაწილის მონაწილეების მაქსიმალური რაოდენობაა 18. წინასწარი რეგისტრაცია სავალდებულოა და მოქმედებს პრიორიტეტის პრინციპი. სარეგისტრაციო ვადის ბოლო დღეა 5 ივლისი 2019, 18:00. გთხოვთ დარეგისტრირდეთ ონლაინ სარეგისტრაციო ფორმის მეშვეობით: https://forms.gle/ucbovssJHprCznKp6

ინტენსიური ბუთქემფი ,,იფიქრე, როგორც მეწარმემ“
2019-06-19 17:13
ინტენსიური ბუთქემფი ,,იფიქრე, როგორც მეწარმემ“
მოკლე აღწერა
პროგრამის მიზანია განავითაროს სტუდენტების სამეწარმეო უნარ-ჩვევები და ხელი შეუწყოს სტუდენტური საწარმოების შექმნას შემოქმედებით ინდუსტრიებში. პროგრამა განხორციელდება ილიას სახელმწიფო უნივერსიტეტში ინტენსიური ბიზნესბუთ კემპ შეხვედრის სახით. სტუდენტებს საშუალება ექნებათ პროგრამის ფარგლებში გაეცნონ სტარტაპის შექმნის პრინციპებს და განივითარონ ბიზნესდაგეგმვის, იდეების გენერაციისა და პიჩინგის უნარ-ჩვევები.
დრო:
16 ივლისი, 09:30-20:00
სამიზნე აუდიტორია:
სტუდენტები, რომლებსაც უკვე აქვთ ბიზნესიდეა ან დაინტერესებულები არიან კრეატიულ ინდუსტრიებში სამეწარმეო საქმიანობით.
ამოცანები:

შემოქმედებით ინდუსტრიებში სატარტაპების შესახებ სტუდენტების ცოდნის ამაღლება-განვითარება;

შემოქმედებით ინდუსტრიებში ბიზნესის დასაწყებად სტუდენტებისთვის საჭირო უნარების განვითარება;

პროგრამის ,,შემოქმედებითი ნაპერწკალი” შესახებ ცნობადობის ამაღლება და მეწარმეობის პოპულარიზაცია.

ბუთქემფს უხელმძღვანელებს პროფესორი გურპრიტ ჯაგპალი, ოლდრიჯის კორპორაციული და სამეწარმეო ინსტიტუტის პროფესორი და დირექტორი.
სამუშაო ენა: ინგლისური
ტრენინგზე რეგისტრაციისთვის ეწვიეთ ბმულს – https://forms.gle/Rct82rkJaWi2dKfE6
რეგისტრაციის ვადა: 14 ივლისი, 23:59
ხელმძღვანელების შესახებ
პროფესორი გურპრიტ ჯაგპალი,
ოლდრიჯის კორპორაციული და სამეწარმეო ინსტიტუტის პროფესორი და დირექტორი
(ბიზნესის ადმინისტრირების დოქტორი): უმაღლესი განათლების მართვა, MBA (ბიზნესის ადმინისტრირების მაგისტრი), MSc (მეცნიერების მაგისტრი): უძრავი ქონების მართვა, BA (ჰუმანიტარულ მეცნიერებათა ბაკალავრი; წარჩინებით), MBTI-ის სერტიფიცირებული სპეციალისტი; ILM-ის სერტიფიკატი
გურპრიტი ოლდრიჯის კორპორაციული და სამეწარმეო ინსტიტუტის პროფესორი და დირექტორია. ოლდრიჯის ინსტიტუტს მოწინავე ადგილი უკავია სამეწარმეო განათლებაში. ის მუდმივად ცდილობს ახალი თაობის მეწარმეთა მხარდაჭერას ეკონომიკის შემდგომი განვითარებისთვის.
უფრო ადრე გურპრიტი London South Bank University-ის კვლევის, მეწარმეობისა და ინოვაციის მიმართულებას ხელმძღვანელობდა. ასევე იყო South Bank University EnterprisesLtd-ის მთავარი აღმასრულებელი ხელმძღვანელი, რომელშიც მის მთავარ მოვალეობას London South Bank University-ის კვლევისა და მეწარმეობის სფეროში სტრატეგიული და ყოველდღიური საქმიანობის წარმართვა წარმოადგენდა.
გურპრიტმა, როგორც ინსპირაციულმა, გარდაქმნის სულისკვეთებით აღსავსე და სტრატეგიული ხედვის მქონე დირექტორმა, რომელსაც განათლება სხვადასხვა უმაღლეს სასწავლებელში აქვს მიღებული, წარმატებით დააფუძნა და განავითარა არაერთი საწარმოსა და კომპანიის მხარდაჭერის ცენტრები და ხელი შეუწყო მათ დაკავშირებას ადგილობრივ წარმოებასთან.
მის პროფესიულ სფეროებს განეკუთვნება: კვლევების მხარდაჭერა; ცოდნის გადაცემა; სამეწარმეო უნარები; მეწარმეობა; ინოვაცია; პერსონალურ განვითარებასთან დაკავშირებით კონსულტირება; მართვის სფეროში კონსულტირება; მენტორინგი; პროექტის მართვა; კომერციული ქონება და ბიზნესის განვითარება.
გურპრიტი ასევე მართავს უძრავი ქონების საკუთარ კომპანიას, რომელიც ქონების ყიდვითა და გაქირავებით, ასევე რეკონსტრუქციის პროექტების მართვით არის დაკავებული.

CENN – საგანმანათლებლო სტაჟირების პროგრამა „მწვანე ეკონომიკის სკოლა“
2019-06-19 12:00
19 ივნისს, 12:00 საათზე, ილიას სახელმწიფო უნივერსიტეტის E207 აუდიტორიაში შეხვედრას გამართავს გარემოსდაცვითი არასამთავრებო ორგანიზაცია CENN. შეხვედრაზე განიხილება საგანმანათლებლო სტაჟირების პროგრამა „მწვანე ეკონომიკის სკოლა“, რომელში მონაწილეობაც შეუძლიათ ბიზნესის სკოლის საბაკალავრო (III და IVკურსი) და სამაგისტრო საფეხურის სტუდენტებს.
CENN შესაძლებლობას აძლევს სტუდენტებს:

ექსპერტებისა და მენტორების დახმარებით შეიმუშავონ ბიზნესგეგმა მათთვის ყველაზე საინტერესო იდეებისათვის;

დაესწრონ 4-დღიან ტრენინგს მწვანე ეკონომიკის შესახებ ბულაჩაურის მწვანე ცენტრში;

ადგილზე შეისწავლონ ბიზნესგეგმის კონცეფცია და მიიღონ სრული დაფინანსება კვლევისათვის;

მაღალი დონის შეხვედრაზე წარადგინონ საკუთარი იდეა და მოიპოვონ საუკეთესოს სტატუსი;

გაიცნონ და ითანამშრომლონ სახელმწიფო და საერთაშორისო განვითარების პროგრამების განმახორციელებელი ორგანიზაციების წარმომადგენლებთან;

მწვანე ეკონომიკის სკოლის მიზნები:

დამწყები სპეციალისტების კვალიფიკაციის ამაღლება პრაქტიკული სწავლებისა და სტაჟირების საშუალებით;

საგანმანათლებლო და კვლევითი პროგრამებისა და მათი მონაწილე პირების (სტუდენტები, პროფესორ–მასწავლებლები) დაკავშირება მიმდინარე სახელმწიფო და საერთაშორისო ეკონომიკურ პროგრამებთან;

ბიზნესისა და კერძო ბენეფიციარების მხარდაჭერა კვალიფიციური კადრების მოძიებაში, მათ შორის, სამუშაო ურთიერთობების დასამყარებლად;

ტყის მერქნული, არამერქნული და ტურისტული რესურსების გამოყენების საოჯახო, კერძო, სათემო, მუნიციპალური, რეგიონული ან ეროვნული მოდელების შექმნა და პილოტირება მდგრადი განვითარების მიზნებისა და სოფლის განვითარების შემდეგი სტრატეგიული ამოცანების შესასრულებლად:

სოფლის ეკონომიკის დივერსიფიკაცია მდგრადი არასასოფლო-სამეურნეო მიმართულებების განვითარების საშუალებით;

ტურიზმისა და შესაბამისი ტურისტული პროდუქტების განვითარება;

სოციალური პირობებისა და ცხოვრების დონის გაუმჯობესება;

წყლის, ტყისა და სხვა რესურსების მართვის გაუმჯობესება.

ინიციატივა ხორციელდება პროექტის „ტყის მდგრადი მართვა სოფლის განვითარებისათვის“ ფარგლებში ავსტრიის თანამშრომლობა განვითარებისათვის ფინანსური მხარდაჭერით.
მონაწილეობა
კონკურსში მონაწილეობის მისაღებად შეავსეთ მარტივი სააპლიკაციო ფორმაარა უგვიანეს 1-ლი ივლისისა.
შეხვედრის დრო: 19 ივნისი, 12:00 საათი
ადგილმდებარეობა: E207 აუდიტორია

აუტიზმი და ბავშვთა უფლებები – რა უნდა ვიცოდეთ?
2019-06-18 19:00
18 ივნისს, 19:00 საათზე, ილიას სახელმწიფო უნივერსიტეტის A101 აუდიტორიაში ილიაუნის სამართლის სკოლის ადამიანის უფლებათა მიმართულება გიწვევთ დისკუსიაზე „აუტიზმი და ბავშვთა უფლებები – რა უნდა ვიცოდეთ?“
მომხსენებლები: ანა არგანაშვილი – არასამთავრობო ორგანიზაცია „პარტნიორობა ადამიანის უფლებებისთვის“ (PHR) აღმასრულებელი დირექტორი;
თეონა ხუნაშვილი – ილიას სახელმწიფო უნივერსიტეტის საჯარო სამართლისა და პოლიტიკის სამაგისტრო პროგრამის სტუდენტი;
ია იაშვილი – ბავშვის განვითარების ინსტიტუტის აუტიზმის პროგრამის დამხმარე სპეციალისტი, ილიას სახელმწიფო უნივერსიტეტის მეცნიერებისა და ხელოვნების ფაკულტეტის დოქტორანტი.
„სახელმწიფო სტიპენდიები სტუდენტებს“ პროგრამის ფარგლებში არსებულ კონკურსში ამ საჯარო დისკუსიაში მონაწილეობა შეფასდება 1%-ით.
აუტიზმით ან აუტიზმის სპექტრის დარღვევით დიაგნოსტირებულ ბავშვთა და მოზრდთა რაოდენობა ყოველწლიურად მატულობს. დისკუსიის მიზანია, ვისაუბროთ აუტიზმის სპექტრის დარღვევის მქონე ბავშვთა უფლებებზე საქართველოში, სერვისებზე, რომელთაც მათ სახელმწიფო აწვდის და იმ საკანონმდებლო ხარვეზებზე, რომლებიც სერვისებზე ხელმისაწვდომობას ართულებს.
დისკუსიის მსვლელობისას ასევე მიმოვიხილავთ ილიაუნის ადამინის უფლებებისა და საკონსტიტუციო სამართლის კლინიკის გამოცდილებას ამ საკითხთან დაკავშირებით და ვისაუბრებთ ილიაუნის ბავშვის განვითარების ინსტიტუტის აუტიზმით დიაგნოსტირებული ბავშვებისთვის შეთავაზებულ სერვისებსა და გამოცდილებაზე.

დრო: 18 ივნისი, 19:00 საათი
ადგილმდებარეობა: A101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

საჯარო ლექცია თემაზე: „ოსიპ მანდელშტამი ქართულ კულტურაზე. ახალი ჰერმენევტიკა“
2019-06-17 18:30
17 ივნისს, 18:30 საათზე, წიგნის სახლ „ლიგამუსში“ ილიას სახელმწიფო უნივერსიტეტის შედარებითი ლიტერატურის ინსტიტუტი გიწვევთ შედარებითი ლიტერატურის საღამოზე. ინსტიტუტის წევრი, პროფ. გრიგოლ ჯოხაძე წაიკითხავს საჯარო ლექციას თემაზე: „ოსიპ მანდელშტამი ქართულ კულტურაზე. ახალი ჰერმენევტიკა“.
ლექციის მიზანი დიდი რუსი პოეტის, ოსიპ მანდელშტამის (1891-1938) ნარკვევის – ,,ზოგი რამ ქართულ ხელოვნებაზე“ – ხელახალი წაკითხვისა და გაანალიზების ცდაა. მანდელშტამი სამჯერ (1920, 1921, 1930 წწ.) იყო საქართველოში. პირველ ორ ვიზიტს პოეტმა რამდენიმე ესსეისტური ტექსტი მოაყოლა, რომელთაგან ხუთი გამოქვეყნდა. ყველა მათგანი ეწინააღმდეგება და განაქიქებს საქართველოს დემოკრატიული რესპუბლიკის (1918-1921) როგორც პოლიტიკურ, ისე კულტურულ ორიენტაციას, რასაც 1923 წელს აგრესიულად გამოეხმაურა ტიციან ტაბიძე, თუმცა მკვლევრები (მათ შორის – ქართველნიც), ერთი-ორი გამონაკლისის გარდა, ყოველთვის თავს არიდებდნენ მანდელშტამისეული საეჭვო პასაჟების დეტალურ ანალიზსა და ყბადაღებულ პოლიტკორექტულობას ინარჩუნებდნენ.
კვლევამ წარმოაჩინა, რომ ნარკვევის – ,,ზოგი რამ ქართულ ხელოვნებაზე“ – არათუ ზოგადი პათოსია ველიკოდერჟავული, ანტიევროპული და პროსაბჭოური სულისკვეთებით დანაღმული, არამედ კონკრეტული ტოპოსებიც.

დრო: 17 ივნისი, 18:30 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

LECTURA DANTIS /დანტეს წაკითხვა – მეორმოცე ქება
2019-06-14 19:00
14 ივნისს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ყოველკვირეული შეხვედრების ციკლის Lectura Dantis ფარგლებში გაიმართება შეხვედრა, სადაც წავიკითხავთ და გავაანალიზებთ მეორმოცე ქებას.
შეხვედრების ციკლი ეძღვნება დანტეს „ღვთაებრივი კომედიის“ ნელსა და დაკვირვებულ წაკითხვა-ანალიზს.
პროფესორმა ნოდარ ლადარიამ თითქმის დაასრულა ევროპული და მსოფლიო ლიტერატურის ამ უმნიშვნელოვანესი წიგნის ახალი პროზაული თარგმანი და სწორედ ეს, ჯერ კიდევ გამოუქვეყნებელი ქართული ტექსტი გახდება შეხვედრების კითხვისა და განხილვის საგანი.
შეხვედრების ციკლის მიზანია დანტეს, როგორც ევროპულ კულტურაზე რეფლექსიის გამორჩეული ობიექტის, და დანტეს, როგორც ევროპული კულტურის თვითრეფლექსიის განსაკუთრებული ფიგურის, ანალიზი, რათა უკეთ შევძლოთ იმის გაგება, თუ რა არის ის, რასაც დღეს ჩვენ ევროპას ვუწოდებთ.
დრო: 14 ივნისი, 19:00 საათი
ადგილმდებარეობა: წიგნის სახლი „ლიგამუსი“ (ილია ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

9 წლის კომპოზიტორისა და პიანისტის, ცოტნე ზედგინიძის კონცერტი
2019-06-14 19:00
14 ივნისს, 19:00 საათზე, ილიას სახელმწიფო უნივერსიტეტის B201 აუდიტორიაში გაიმართება 9 წლის ვუნდერკინდის, კომპოზიტორისა და პიანისტის, ცოტნე ზედგინიძის სოლო კონცერტი. პროგრამაშია ბახის, შოსტაკოვიჩის, ლიგეტის, იანაჩეკის, ბერგისა და თვითონ ცოტნე ზედგინიძის კომპოზიციები. ცოტნეს პედაგოგია მისი ბებია, ილიაუნის პროფესორი ნინო მამრაძე. კონცერტი ეძღვნება ცოტნეს დედას, ირინა სულხანიშვილს.
დრო: 14 ივნისი, 19:00 საათი
ადგილმდებარეობა: B201 აუდიტორია (ი. ჭავჭავაძის გამზირი N32), ილიას სახელწმიფო უნივერსიტეტი
დასწრება თავისუფალია.

ალფონსო კუარონის ფილმის „დედაშენიც ასევე“ ჩვენება და დისკუსია
2019-06-13 20:00
ხუთშაბათს, 13 ივნისს, 20:00 საათზე, ილიას სახელმწიფო უნივერსიტეტის A101 აუდიტორიაში სტუდენტური კინოკლუბი CinExpress წარმოგიდგენთ მექსიკელი რეჟისორის, ალფონსო კუარონის ე. წ., Road Movie-ის, „დედაშენიც ასევე“ (Y Tu Mama Tambien).
ორი ახალგაზრდა მეგობარი უფროს ქალთან ერთად გადაწყვეტს თავგადასავლების საძიებლად მოგზაურობას.
ჩვენების შემდეგ გაიმართება დისკუსია.
რეჟისორი: ალფონსო კუარონი
წელი: 2001
ხანგრძლივობა: 1 საათი, 46 წუთი
გახმოვანება: ორიგინალი, ინგლისური სუბტიტრებით

დრო: 13 ივნისი, 20:00 საათი
ადგილმდებარეობა: A101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

თეო ხატიაშვილის წიგნის „ფარაჯანოვი“ პრეზენტაცია
2019-06-13 19:00
13 ივნისს, 19:00 საათზე, ილიაუნის წიგნის სახლში „ლიგამუსი“ ლიტერატურული კლუბი გეპატიჟებათ თეო ხატიაშვილის წიგნის „ფარაჯანოვი“ პრეზენტაციაზე.
გამოცემა „ილიაუნის გზამკვლევის“ სერიაში გამოვიდა და ეს არის სერგო ფარაჯანოვის, მითიური საბურველით მოცული პიროვნებისა და შემოქმედის, მთლიანობაში აღქმის, თავად ფარაჯანოვის, როგორც ხელოვნების ნაწარმოების, გამოკვეთის წარმატებული მცდელობა.
წიგნი ასევე მოიცავს ფარაჯანოვის ოთხი ფილმის სტილისტურ ანალიზს და მიმოიხილავს პოლიტიკურ ფონს, როგორც საბჭოთა კავშირის რეპრესიულ გარემოს, ასევე მე-20 საუკუნის 90-იანი წლების ეროვნული მოძრაობის პერიოდში შექმნილ ნაციონალისტურ შეუწყნარებლობას, რომელიც უშუალოდ შეეხო სერგო ფარაჯანოვს.
თეო ხატიაშვილის ეს ნაშრომი მნიშვნელოვანია იმითაც, რომ ითვალისწინებს უშიშროების არქივში დაცულ საიდუმლო დოკუმენტაციას ფარაჯანოვის შესახებ, რომელიც არც ისე დიდი ხნის წინ გახდა ხელმისაწვდომი.
წიგნს ავტორი, ილიაუნის ასოცირებული პროფესორი, თეო ხატიაშვილი წარადგენს.

დრო: 13 ივნისი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

სამეცნიერო კაფე: „ანტიკური მითოსი და თანამედროვე ადამიანი“
2019-06-13 19:00
13 ივნისს, 19:00 საათზე, ვაკის მედიათეკაში ილიას სახელმწიფო უნივერსიტეტის პროფესორი ლევან ბერძენიშვილი წაიკითხავს საჯარო ლექციას „ანტიკური მითოსი და თანამედროვე ადამიანი“.
თემის მოკლე აღწერა

ანტიკური მითოსი დღემდე პირდაპირ და არაპირდაპირ უზარმაზარ გავლენას ახდენს ადამიანზე. პირდაპირ გავლენაში იგულისხმება ანტიკური მითების დღევანდელი სიცოცხლე. ხაზი გაესმება იმ ფაქტს, რომ ჩვენმა თანამემამულეებმა გაცილებით უკეთ იციან ანტიკური მითოსის სამყარო, ვიდრე საკუთრივ ქართული მითოლოგია. მომხსნებელი ცალკე განიხილავს ქართულ კვალს ძველ ბერძნულ მითოლოგიაში. გააანალიზებს ქართულ სამყაროსთან დაკავშირებულ ისეთ მითოსურ ფიგურებს, როგორებიცაა მედეა, აიეტი, აფსირტოსი, პასიფაე, კირკე, არიადნე, ფედრა, მინოტავრი.
მოხსენებაში განხილული იქნება: ა) ბედისწერის ქალღმერთების, მოირების (კლოთო, ლაქესისი და ატროპოსი) მითოსის გავლენა თანამედროვე ადამიანის მიერ საკუთარი ბედის გაგებასა და კონსტრუირებაზე; ბ) ოდისევსის, როგორც უნივერსალური მითოსური ფიგურის, გავლენა თანამედროვე ადამიანის გაზრდილ მობილობაზე; გ) ოიდიპოსის მითის ფუნდამენტურ მნიშვნელობაზე, მათ შორის, ფროიდის ინტერპრეტაციაზე; დ) მითოსის უნივერსალურ ფორმულაზე, რომელიც კლოდ ლევი-სტროსმა შეიმუშავა.
ანტიკური მითების არაპირდაპირ გავლენაში იგულისხმება მითოსური სახეების, მითოსური დისკურსისა და მითოსური იერარქიის გაძლიერებული პენეტრაცია თანამედროვე აზროვნებაში ხელოვნების ძეგლების, განსაკუთრებით, მხატვრული ლიტერატურის დიდი შედევრების მეშვეობით. ყურადღება მიექცევა ბორხესისეული ოთხი სიუჟეტის ანტიკურ მითოსურ წარმომავლობასა და პოსტმოდერნისტული მხატვრული პრაქტიკის ანტიკურ მითოსურ საფუძვლებს. განხილული იქნება ჯეიმზ ჯოისის, უილიამ ფოლკნერის, ალბერ კამიუს, ჟან-პოლ სარტრისა და სხვა მწერლების ნაწარმოებები. განსაკუთრებით გაესმება ხაზი მითოსის მნიშვნელობის ზრდას ოცდამეერთე საუკუნეში და აშკარა ახალ კავშირს, ერთი მხრივ, თანამედროვე დემოკრატიის მრავალპარტიულობასა და პლურალიზმსა და, მეორე მხრივ, ანტიკური სამყაროს პოლითეიზმსა და მორალის რელატივიზმს შორის. ცალკე იქნება განხილული რამდენიმე თანამედროვე მწერლის მცდელობა, ხელახლა შექმნას მითოსი და ამოავსოს ის უფსკრული, რომელიც ანტიკურობასა და თანამედროვეობას შორის არსებობს (ჯულიან ბარნსი, ჯონ-მაქსველ კუტზეე).
მომხსენებლის შესახებ
ლევან ბერძენიშვილმა 1977 წელს დაამთავრა თბილისის სახელმწიფო უნივერსიტეტის კლასიკური ფილოლოგიის განყოფილება. 1978-1984 და 1987-1993 წლებში მუშაობდა თბილისისა და სოხუმის სახელმწიფო უნივერსიტეტებში. 1978 წელს მონაწილეობა მიიღო იატაკქვეშეთში რესპუბლიკური პარტიის ჩამოყალიბებაში. 1984-87 წლებში მოიხადა სასჯელი მორდოვეთის პოლიტიკურ ბანაკში. 1990 წელს დაიცვა საკანდიდატო დისერტაცია არისტოფანეს შემოქმედებაზე. 1994-1997 წლებში მუშაობდა გაეროს განვითარების პროგრამაში. 1998-2004 წლებში იყო საქართველოს პარლამენტის ილია ჭავჭავაძის სახელობის ეროვნული ბიბლიოთეკის გენერალური დირექტორი. 2004-2008 და 2012-2016 წლებში იყო საქართველოს პარლამენტის წევრი. მუშაობდა მოწვეულ პროფესორად რამდენიმე უნივერსიტეტში. 2015 წლიდან ილიას სახელმწიფო უნივერსიტეტის კლასიკური ფილოლოგიის პროფესორია.
დრო: 13 ივნისი, 19:00 საათი
ადგილმდებარეობა: ვაკის პარკი, მედიათეკა
დასწრება თავისუფალია.

პროფესორ შიბაშიჰ გირის საჯარო ლექცია: „ენდროგენული ღეროვანი უჯრედები და ინდუცირებული პლურიპოტენტური უჯრედები კვლევასა და თერაპიაში: არსებული გამოწვევები და სამომავლო პერსპექტივები“
2019-06-13 18:00
13 ივნისს, 18:00 საათზე, ილიას სახელმწიფო უნივერსიტეტის G106 აუდიტორიაში გაიმართება პროფესორ შიბაშიჰ გირის საჯარო ლექცია: „ენდროგენული ღეროვანი უჯრედები და ინდუცირებული პლურიპოტენტური უჯრედები კვლევასა და თერაპიაში: არსებული გამოწვევები და სამომავლო პერსპექტივები“.
თემის მოკლე მიმოხილვა
ორგანოების რეგენერაციის თვალსაზრისით ენდოგენული ღეროვანი უჯრედების აქტივაცია ალოგენური/ავტოლოგური ღეროვანი უჯრედების გადანერგვასთან შედარებით უფრო ეფექტური და დახვეწილი მეთოდია. ბუნებრივია, ადგილობრივი ენდოგენული უჯრედები აქტიურად მონაწილეობენ დაზიანებული უჯრედების/ქსოვილის/ორგანოების აღდგენაში, რაც რეგენერაციული მედიცინისთვის პერსპექტიულ და წარმატებულ პლატფორმას წარმოადგენს. ფაქტობრივად, ლოკალური ენდოგენური უჯრედები ორგანოს რეგენერირების მეტი უნარით ხასიათდება. ყველა ორგანოს საკუთარი ლოკალური ენდოგენური უჯრედები აქვს, რომლებიც, ჩვეულებრივ, პასიურ მდგომარეობაში არიან, თუმცა აქტიურდებიან ორგანოს რეგენერაციის საჭიროების შემთხვევაში. ლოკალური ორგანოს რეგენერაციის მიზნით ენდოგენური უჯრედების იდენტიფიკაცია და აქტივაცია მნიშვნელოვანი გამოწვევაა ღეროვანი უჯრედების კვლევასა და თერაპიაში. ადამიანის სხვადასხვა ორგანოს, მაგალითად, კანის გულის, ტვინის, ღვიძლის და თირკმლის ენდოგენური ღეროვანი უჯრედების იდენტიფიკაცია და მათი რეგერენაციული პოტენციალის აღწერა in vitro და (ცხოველის ორგანიზმის შემთხვევაში) in vivo მოდელებში, ასევე კლინიკის პირობებში, ჩვენი კვლევისა და თერაპიის მთავარი თემაა. იმუნური სისტემის მსგავსად, ენდოგენური ღეროვანი უჯრედების სისტემებს მნიშვნელოვანი როლი აკისრიათ ამა თუ იმ ორგანოს რეგენერაციაში. ცხოვრების თანამედროვე სტილი აფერხებს ენდოგენური ღეროვანი უჯრედების სისტემების რეგენერაციულ პოტენციალს. ორგანოების რეგენერაციის არაერთი შემთხვევა გაანალიზდა, რაც ცხოვრების სტილის ცვლილებას (გაჯანსაღებას) ითვალისწინებდა. შესაბამისად, წინამდებარე კვლევის ძირითად ფოკუსს ენდოგენური ღეროვანი უჯრედების მნიშვნელოვანი როლის შესწავლა წარმოადგენს. ორგანოთა დეგენერაციის პრევენციისა და ამ ტიპის დაავადებათა შეძენის თავიდან ასაცილებლად საჭიროა ენდოგენური ღეროვანი უჯრედების სისტემის სათანადო გაფრთხილება და ჯანსაღი ცხოვრების სტილის დაცვა.
მომხსენებლის შესახებ
დოქტორი შიბაში გირი ლაიფციგის უნივერსიტეტის მედიცინის ფაკულტეტის ბიოსამედიცინო და ბიოტექნოლოგიური ცენტრის გამოყენებითი ღეროვანი უჯრედების ბიოლოგიისა და უჯრედული ტექნოლოგიების ხელმძღვანელის მოადგილე და მიუნხენის ტექნიკური უნივერსიტეტის საუნივერსიტეტო კლინიკის პლასტიკური ქირურგიის დეპარტამენტის ხელის მტევნის ქირურგია.
სამუშაო ენა: ინგლისური
დრო: 13 ივნისი, 18:00 საათი
ადგილმდებარეობა: G106 აუდიტორიაში (გ. წერეთლის ქ. N1), ილიას სახელმწიფო უნივერსიტეტი
დასწრება თავისუფალია.

ილიაუნის ჩემპიონატი ძიუდოში – 2019
2019-06-13 15:19
27 ივნისს ილიას სახელმწიფო უნივერსიტეტის სტუდენტურ საქმეთა დეპარტამენტი ატარებს შიდასაუნივერსიტეტო ჩემპიონატს ძიუდოში.
შეჯიბრება გაიმართება 60, 66, 73, 81, 90, 100, +100 კგ. წონით კატეგორიებში, ძიუდოს საერთაშორისო წესების შესაბამისად, დამამშვიდებელი ორთაბრძოლების გარეშე. წონაში დაშვება – 2 კგ.
ტურნირში მონაწილეობის უფლება აქვთ მხოლოდ ილიას სახელმწიფო უნივერსიტეტის სტუდენტებს.
საპრიზო ადგილებზე გასულ სტუდენტებს გადაეცემათ შესაბამისი თასი, მედლები და სიგელები.
დაინტერესების შემთხვევაში, გთხოვთ შეავსოთ ელექტრონული სარეგისტრაციო ფორმა: https://forms.gle/ncNQZvDf2HGw7Y487
რეგისტრაციის ბოლო ვადაა 25 ივნისი.

საკონტაქტო ინფორმაცია
ტელ.: 514778989; 032 2 220009 (270)
მის.: ქაქუცა ჩოლოყაშვილის გამზირი 3/5, ოთახი F105
Facebook-გვერდი: https://www.facebook.com/iliaunistudentaffairs/
ელფოსტა: student.affairs@iliauni.edu.ge

საჯარო ლექცია „საქართველოს მთის კურორტების განვითარება და გამოწვევები“
2019-06-13 15:00
13 ივნისს, 15:00 საათზე, ილიას სახელმწიფო უნივერსიტეტის E405 აუდიტორიაში ილიაუნის ბიზნესის სკოლის ოთხივე კურსის დაინტერესებულ სტუდენტებს ვიწვევთ ეკონომიკის მინისტრის მრჩევლის, ალექსანდრე ონოფრიშვილის საჯარო ლექციაზე: „საქართველოს მთის კურორტების განვითარება და გამოწვევები“.
შეხვედრაზე დასწრების მსურველებმა 13 ივნისს, 12:00 საათამდე, უნდა გაიარონ ელექტრონული რეგისტრაცია: https://forms.gle/QvGQdvtJcEc9zzbk7
*პროგრამის „სახელმწიფო სტიპენდიები სტუდენტებს“ ფარგლებში არსებულ კონკურსში ამ საჯარო ლექციაში მონაწილეობა შეფასდება 1%-ით.
შეგახსენებთ, რომ სასტიპენდიო კონკურსის მონაწილეებმა ელექტრონული რეგისტრაციის გარდა უნდა გაიარონ რეგისტრაცია შეხვედრის დაწყებისას და დასრულებისას, რისთვისაც საჭიროა პირადობის დამადასტურებელი მოწმობა.
სტიპენდიის კონკურსში მონაწილეთათვის რეგისტრაციის დაწყების დრო: 14:50 საათი
ლექციის დრო: 13 ივნისს, 15:00 საათი
ადგილმდებარეობა: E 405 აუდიტორია (ქ. ჩოლოყაშვილის გამზ. №3/5), ილიას სახელმწიფო უნივერსიტეტი
